La Bibia piemontèisa/Testament Vej/Michea/Michea 1


Michea

1

Introdussion 

Paròla 'd Nosgnor ch'a l'é stàita adressà a Michea 'd Moreset, al temp ëd Iotam, d'Acas e d'Esechìa, re 'd Giuda. Soe vision a rësguard ëd Samaria e Gerusalem.

Ël Giudes a l'é 'n camin a rivé 

"Scoté, tute vojàutre le gent! Tèra, fà atension, con tut lòn ch’a t'ampiniss! Nosgnor a l'é 'n camin ëd testimonié contra 'd voi, ël Signor, da Sò santuari dël cél! Nosgnor a seurt da sò palass: Chiel a cala, chiel a marcia dzora j’auture dla tèra. Le montagne a së slinguo sota ai sò pass, le valade a fondo parèj ëd la sira dëdnans al feu, parèj dl'eva spantià an sle pendiss. Tut sòn a lo pròvoca la colpa ‘d Giacòb, ij pëccà dla nassion d’Israel. Col che a l'é 'l delit ëd Giacòb? É-lo pa Samarìa? Col ch'a l'é 'l sènter dij pecà dla ca 'd Giuda? É-lo pa Gerusalem? Nosgnor a dis: “Mi i farai 'd Samaria na ruin-a ant la campagna, na tèra da vigne. I farai rotolé soe pere ant la comba, i dëscoaterai soe fondamenta. Tùit ij sò idoj a saran fàit a tòch, tùit ij guadagn ch’a na tira a saran campà ant ël feu. Ëd tute cole statue i në farai un baron ëd mnis, përchè ch’a l’è ‘d metal ch’a ven da salari ‘d meretris e lòn a torneran a esse.

Plenta për le sità ‘d Giuda 

Për sòn, i farai 'd plente e i crierai, im n'andrai dëscàuss e patanù, i ucherai com a fan jë siacaj, i gëmmerai coma jë struss. Përché a-i é pa na cura për le piaghe dla sità; a son rivà fin-a a Giuda, a së spantio fin-a a la pòrta 'd mè pòpol, fin-a a Gerusalem. A Gath, nunsejlo nen, an Acri pioré pa! Ant la ca d'Afra, ravioleve ant la poer! Son-a con ël còrn, popolassion ëd Safir! Patanùa, coatà mach ëd vërgògna, chila a l'é pa surtìa da soa sità, cola ch'a sta an Canan! Bet-Esel a l'é rancà da soe fondassion, dal basament andova ch'a l'é stàita! La popolassion ëd Maròt a së spetava 'l boneur, nopà 'l maleur a l'é calà da part ëd Nosgnor fin-a a le pòrte 'd Gerusalem. Taca ij cavaj ai chèr ëd guèra, ti che të staghe a Lachis! Përchè vojàutri, a imitassion dj'anfedeltà d’Israel, ij seve stàit ij prim a fé pëcché la sità ‘d Sion. Dcò ti it l'avras da vërsé na dòta për Moreset-Gat. La ca d'Aczib a sarà n'angann pr' ij re d'Israel. Vojàutri j’abitant ëd Maresa, un conquistador av atacherà! Ij cap d’Israel a scaperan a Adulam. Ranca ij tò cavèj, toson-je, coma marca ‘d deul, për ij tò fieuj che a fasìo toa gòj! Slarga toa cirià com ël voltor, përchè lor a son esilià lontan da ti!

Piemontèis
Bibia
Testament Vej
Michea